Šalom ja tere õhtust! Vaatate TV7 Iisraeli Uudiseid Jeruusalemmast.
Olen Erin Viner ja asendan Jonathan Hessen’it.
Tänased tähtsamad uudised:
Iisraeli julgeolekuaparaat
tugevdab survet terrorirühmadele Judeas ja Samaarias,
sadu inimesi aga osales terroriohvri Meir Tamari matusel.
Iisrael tervitab soojalt Ungari kavatsust viia oma saatkond üle
Tel Aviv’ist pealinna Jeruusalemma.
Rahvusvaheline Aatomienergia Agentuur (RAEA)
jagas tuleva nädala juhatuse istungiks välja kaks salaraportit Iraani kohta,
mille TV7 hankis ja põhjalikult uuris.
Sajad iisraellased osalesid matuserongkäigus Meir Tamari auks,
kelle lasksid julmalt maha palestiina terroristid sel nädalal.
Ohvri leinav lesk mälestas talitusel oma meest
südantlõhestavas kaotusevalus.
Tahtsime vananeda koos,
ja kasvatada lapsi koos ja saada veel lapsi koos.
Nii paljut!
Nüüd olen üksi!
Ehkki Meir Tamari maha lasknud terroriste pole tabatud,
väljendas üks kõrge julgeolekuallikas TV7’le veendumust tapjate leidmises.
Operatsiooni Laintemurdja raames
tegid Iisraeli Kaitseväe (IKV), Julgeolekuameti (IJA) ja piiripolitsei
eriüksused laialdast terroritõrjet viimase 48 tunni jooksul,
mille käigus vahistati 27 terrorismis kahtlustatavat
Läänekaldal Judea ja Samaaria aladel.
IKV esindusest öeldi, et esines
tulevahetusi palestiinlaste Tulkarm’i põgenikelaagris,
kuid ükski Iisraeli sõdur viga ei saanud.
Muid uudiseid:
Jeruusalemm ja Budapest on jõudnud põhimõttelisele kokkuleppele
tuua Ungari saatkond Tel Avivist Jeruusalemma.
Iisraeli välisminister Eli Cohen’it teavitas sellest otsusest
tema ametivend Péter Szijjártó nende kohtumisel Ungari pealinnas.
Ungari valitsusallikate kohaselt
sündis see otsus tänu peaminister Netanyahu pingutustele
ning tema isiklikele suhetele Ungari peaministri Viktor Orbán’iga.
Iisraeli ametnikele on antud mõista,
et uus diplomaatiline kompleks avatakse Iisraeli pealinnas tänavu,
pärast sobiva hoone leidmist.
Valdavalt arvatakse, et ungarlased annavad sellest ametlikult teada
alles mingil pidulikumal puhul, nt Netanyahu ja Orbán'i kohtumisel.
Jeruusalemma tippdiplomaat kohtus ka Ungari presidendi Katalin Novák’iga
oma visiidil Budapesti, mis oli osa laiemast ringreisist Kesk-Euroopasse,
mh Horvaatiasse, Slovakkiasse ja Austriasse.
Kahepoolseil kõnelusil mainis Ungari välisminister Szijjártó
Euroopa Liidu Iisraeli-vastast hoiakut,
kinnitades, et juudiriik võib arvestada tema riigi toetusega rahvusvaheliselt.
Kuulakem välisminister Cohen'i vastust:
Ungari on Iisraeli aastaid toetanud,
ja on strateegiliselt oluline tugevdada meie suhteid
Iisraeli-sõbralike riikidega Kesk-Euroopas.
Tänan Ungari välisministrit toetuse eest Iisraelile
võitluses Rahvusvahelise Kriminaalkohtu vastu
ning samuti toetuse eest Iisraeli algatusele
taunida Palestiina Omavalitsust
palga maksmise eest terroristidele, kes mõrvavad juute.
Täna on Euroopa ees kaks suurt väljakutset,
sh energiaküsimuses ja julgeolekusektoris.
Tahame neis asjus anda abi riikidele, mis toetavad Iisraeli Euroopas.
Siiani on Ungaril olnud Jeruusalemmas küll ametlik esindus,
ent saatkonda on ta hoidnud Tel Aviv’is.
Muide, kui ta oma otsuse täide viib, saaks temast viies välisriik,
mis on toonud oma saatkonna üle Iisraeli pealinna -
lisaks USAle, Guatemaalale, Kosovole ja Honduurasele.
Iisraeli välisminister lõpetas oma 4-päevase Euroopa-reisi lõppjärgu
Austria pealinnas Viinis,
kus tuleval nädalal peavad koosoleku ÜRO tuumavalvekoera juhid.
Kasutades võimalust kajastada välis- riikides töökohtumistel saadud teavet,
rõhutas minister Cohen kiiret vajadust vastustada Iraani tuumakava,
mis nüüd on ilmselt läinud kaugemale mis tahes võimalikust tsiviilotstarbest.
Rahvusvahelise Aatomienergia Agentuuri juhatuse koosolek
toimub siin, Viinis, järgmisel nädalal.
On aeg langetada raskeid diplomaatilisi otsuseid
Iraani tuumakava vastu, mis hoiaksid ära sõja.
Selle sõnumi edastasin oma Euroopa kolleegidele,
kellega kohtusin paaril viimasel päeval,
samuti Austria parlamendi esimehele, kellega kohtusin täna.
On oluline rõhutada, et RAEA peadirektor Rafael Grossi
edastas eile õhtul Agentuuri juhatuse liikmeile 2 raportit Iraani tuumakavast.
TV7 hankis ja uuris põhjalikult neid salastatud raporteid,
mis näitavad, et Iraani 60%ni rikastatud uraani varud
on suurenenud häirimatult ning neist jätkub sisuliselt küllaga lõhustuvainet
kahe tuumalõhkepea tarvis.
Need dokumendid näitavad ka,
et Iraaniga mullu märtsis sõlmitud kokkulepet on täidetud vaid osaliselt,
kuna RAEA tohtis paigaldada vaid osa toona lubatud jälgimisseadmetest.
Veel enam, raportid osundavad vähesele edasiminekule küsimustes,
mis puudutavad pooleliolevat uurimist
seoses ’tooteproovivõtu punktiga Fordow’ kütuse rikastamise tehases ...
jaanuaris 2023’, mis näitas ’kõrge,
kuni 83,7%lise rikastusastmega uraaniosakeste olemasolu’, -
mis ületab Iraani poolt RAEA’le teatatud taseme.
Hoolimata neist erinevustest kinnitas RAEA raport, et lisateave,
mille andis ajatolla režiim
pärast peadirektor Grossi märtsikuist külaskäiku Teherani,
pole vastukäiv Iraani selgitustega 83,7%liste osakeste päritolu kohta -
ja et seepärast pole Agentuuril ’enam küsimusi ses asjas selles järgus’.
Vastupidiselt ringlevaile teadetele,
et RAEA on lõpetanud oma uurimise ses asjas,
selgub värskeima raporti sõnastusest, et esitatud teave polnud vastukäiv
ning et Agentuuril
puudus täiendav vajadus uurida asja ’selles järgus’, mitte et üldse uurida.
Endine RAEA peadirektori asetäitja dr. Olli Heinonen on üks neist,
kes on sellest asjast rääkinud TV7’le.
Ta tunnistas, et ’juhtum pole lõpetatud’
ja et ’RAEA ilmselt pöördub selle juurde tagasi
Iraani teate õigsuse ja täielikkuse kontrollimise käigus või varemgi,
kui tuleb uut teavet’.
Ta rõhutas ka, et ’kontrollimine ja hindamine on jätkuv protsess’.
Seotud arengutest:
Hoolimata kuuldustest, et kohe võib tulla kokkulepe USA ja Iraani vahel,
on kolm asja kursis lääne diplomaati osutanud TV7’le,
et ei Washington, Pariis, London ega Berliin usu,
et saaks päästa suurriikide 2015. a. Tervikliku Ühistegevuskava
ehk tuumalepet Iraaniga, mida tuntakse kui JCPOA’d.
USA Rahvusliku Julgeoleku Nõukogu esindaja kontradmiral John Kirby
ütles järgmist Valge Maja pressikonverentsil
pingutuste kohta ohjeldada Iraani tuumakava:
JCPOA pole praegu lihtsalt päevakorras.
See pole meie huvi keskmes.
Pole muutunud meie soov tagada,
et Iraan ei saa tuumarelva.
President usub endiselt,
et diplomaatiline lahendus sellele oleks ülimalt eelistatav.
Kuid iraanlased ei pidanud läbirääkimisi heas usus.
Nad pole ilmutanud mingit kavatsust ses suunas liikuda.
Ja arvestades kõiki muid sisetülisid Iraanis
ning toetust, mida Iraan on osutanud Venemaale Ukrainas,
pole me pidanud kõnelusi JCPOA teemal esmatähtsaks.
Muide, ühe TV7 diplomaatilise allika kohaselt
on ainus, kes praegu JCPOA’d elustada püüab,
ei keegi muu kui EL’i välispoliitikajuht Josep Borrell.
Siin kodumaal käis peaminister Benjamin Netanyahu
koos kaitseminister Yoav Gallant’iga
ja IKV peastaabiülema kindralleitnant Herzi Halevi’ga
tutvumas olude hinnanguga
Iisraeli armee peakorteris Tel Aviv’is õppuse ’Kindel käsi’ raames,
kus neile tutvustati sel nädalal alanud 2-nädalase õppuse seniseid tulemusi.
Iisraeli kolm juhti viidi ka kurssi
IKV lahingüksuste valmiduse ja võimekuse kohta
pidada sõda üheaegselt mitmel rindel.
Peaminister Netanyahu märkis:
’Töötame ööpäevaringselt Iisraeli julgeolekualase üleoleku tagamiseks.’
Ta rõhutas, et ’sellel õppusel, millel harjutati väga ulatuslikku rünnakut,
on IKV, sh õhuvägi, jällegi näidanud, et meie võimed on piiramatud.’
Tänan vaatamast TV7 Iisraeli Uudiseid!
Paluge rahu Jeruusalemmale ja lunastust Iisraelile.
Mina, Erin Viner, soovin teile õnnistud õhtut!
Kui Jumal lubab, näeme jälle homme samal ajal.
Tõlge: Sulev Kivastik